སྐབས་དེ་འདྲ་ཞིག་ལ་རོང་བོ་དགོན་པའི་གྲྭ་བ་ཚོའི་སེམས་ཤུགས་ཀྱི་མེ་ལྕེ་དགུང་ལ་འཕྱུར་ཞིང་།ཚོགས་དང་ཆོས་གྲྭར་གང་ལ་ཚོགས་ཀྱང་།གྲྭ་བ་ཚོས་གླེང་རྒྱུ་ནི་བོད་དོན་དང་མི་རིགས་སློབ་འབྲིང་གི་སློབ་མ་ཚོའི་སྙིང་སྟོབས་དང་ལ་རྒྱ་རེད།དགོན་པའི་གྲྭ་གཞོན་ཕལ་ཆེ་བའི་གླེང་བཞིན་པའི་འདོད་ཚུལ་གཅིག་མཚུངས་སྟེ།དགོན་པའི་གྲྭ་བ་ཚོ་ཡང་འདི་ལྟར་ལྟད་མོ་བལྟས་ནས་མི་སྡོད་པར་ཞི་བའི་སྐད་འབོད་བྱེད་རྒྱུ་དེ་རེད།ཉིན་ཞིག་ཉིན་གུང་གི་ཚོགས་ལ་འཚོགས་གྲབས་ཡོད་པའི་སྐབས་དེར།སྤྱིར་བཏང་ཚོགས་ལ་ཚོགས་ཆེན་འདུ་ཁང་ཀ་བརྒྱའི་མའི་འཚོགས་དགོས་མོད།འོན་ཀྱང་མི་སུས་ཀྱང་སྐུལ་བརྡ་མ་རྒྱབ་པར་རང་འགུལ་གྱིས་གྲྭ་གཞོན་ཕལ་ཆེ་བར་དགོན་པའི་མཁར་སྒོའི་འགྲམ་དུ་འཛོམས་འདུག་པ་མ་ཟད།དེ་གར་གྲྭ་གཞོན་ཚོ་ཟང་ཟིང་ལྟ་བུ་ཞིག་གྱུར་འདུག་ལ།འདས་བོ་སྤྱང་སྐྱའི་དགེ་འདུན་རྒྱལ་མཚན་དཔའ་ངར་ལྡན་ཞིང་།སྙིང་སྟོབས་ཆེན་པོའི་སྒོ་ནས་སྐད་ཆ་བཤད་ཀྱི་ཡོད་པ་ཐོས་མོད།འོན་ཀྱང་ཚིག་འདི་འདྲ་ཞིག་བཤད་སོང་སྙམ་པ་ཞིག་དེ་རིང་ངའི་དྲན་ངོགས་སུ་མི་འདུག་པས་འདིར་འགོད་ཐུབ་མ་སོང་།